text: 04:00 17 студзеня 2021
  10:33 10.10.2017 (абноўлена 16:02 10.10.2017) Атрымаць кароткую спасылку
  https://bel.sputnik.by/economy/20171010/1031278264/lukashehnka-dazvoliu-ramesnikam-rehklamavac-pradukcyyu-u-intehrnehce.html
  Указ кіраўніка дзяржавы накіраваны на развіццё народных промыслаў, прадпрымальніцтва і стымуляванне дзелавой актыўнасці насельніцтва.
  МІНСК, 10 кас — Sputnik. Дзяржава максімальна пашырыла спіс відаў рамеснай дзейнасці, якія можна будзе ажыццяўляць без дзяржрэгістрацыі ў якасці індывідуальных прадпрымальнікаў, паведамілі ў прэзідэнцкай прэс-службе.
  Прэзідэнт Беларусі Аляксандр Лукашэнка падпісаў указ "Аб ажыццяўленні фізічнымі асобамі рамеснай дзейнасці", ён уваходзіць у пакет дакументаў, накіраваных на развіццё прадпрымальніцтва і стымуляванне дзелавой актыўнасці.
  "Дакументам максімальна пашыраны пералік відаў рамеснай дзейнасці, якія грамадзяне маюць права ажыццяўляць па заяўным прынцыпе без дзяржаўнай рэгістрацыі ў якасці індывідуальных прадпрымальнікаў", — паведамілі Sputnik у прэс-службе.
  Там адзначылі, што ў гэты пералік уключаны ўсе віды творчасці, якія ажыццяўляюцца на аснове ручной працы.
  Месцы і спосабы рэалізацыі
  Акрамя продажу сваіх вырабаў на рынках, кірмашах і ў іншых месцах, вызначаных мясцовымі выканаўчымі і распарадчымі органамі, рамеснікі змогуць прадаваць свае вырабы непасрэдна ў майстэрнях, дастаўляць і перасылаць прадукцыю пакупнікам па паказаным ім адрасе, паведамілі ў прэс-службе.
  Акрамя гэтага, рамеснікі, у адпаведнасці з дакументам, змогуць рэкламаваць сваю прадукцыю, у тым ліку ў інтэрнэце.
  Указ накіраваны на развіццё народных промыслаў, захаванне і прымнажэнне традыцый ручной працы, падкрэслілі ў прэзідэнцкай прэс-службе.
  Акрамя таго, гэтая мера будзе спрыяць уключэнню працаздольнага насельніцтва ў эканамічную дзейнасць з дапамогай стварэння дадатковых умоў для самазанятасці грамадзян.